Rasmus Lund-Nielsen (M), 2025-12-16:
Tak for ordet, formand.
Det er tydeligt, at forslaget udspringer af en reel bekymring for borgernes rettigheder i en tid, hvor teknologien løber stærkt, og hvor politiske beslutninger kan ændre på, hvor privat vores kommunikation reelt er.
Den bekymring deler jeg også selv i fulde drag.
CSA-forordningen har som bekendt haft til formål at bekæmpe deling af seksuelt overgrebsmateriale mod børn på digitale platforme.
Det er et alvorligt og også hastigt voksende problem.
Jeg er selv far til to små børn og kommer aldrig til at kunne fatte, at nogen kan finde på at begå seksuelle overgreb mod børn, ensidige dele billedmateriale af det.
Det må og skal vi gøre mere for at bekæmpe.
Samtidig skylder vi også hinanden at holde fast på nogle helt grundlæggende retsprincipper, for kampen mod alvorlig kriminalitet må ikke føre os derhen, hvor løsningerne underminerer retten til privatliv og fortrolig kommunikation for millioner af lovlydige borgere.
Den balance er kernen i den her sag.
Hvordan sikrer vi både en effektiv indsats mod overgrebsmateriale mod børn og så på den anden side borgernes grundlæggende ret til fortrolig kommunikation?
I Moderaterne har vi derfor været tydelige i kritikken af det oprindelige forslag fra 2022, som indeholdt mulighed for obligatoriske opsporingspåbud, i sidste ende også på krypterede tjenester.
Selv om den slags indgreb var tænkt som målrettede og tidsbegrænsede, rejste de en alvorlig række af principielle spørgsmål om datasikkerhed og tilliden til privat digital kommunikation.
Status i dag er, at EU-landene nu har givet Rådet et forhandlingsmandat til de videre forhandlinger med Europa-Parlamentet, og det mandat adskiller sig fra Kommissionens oprindelige udspil.
Det obligatoriske opsporingspåbud er fjernet, og i stedet arbejder man med en tilgang, hvor man skelner mellem tjenester med høj og lav risiko, og hvor der sættes hegnspæle for, at privat kommunikation og digital sikkerhed ikke må undergraves.
For Moderaterne er det et skridt i den rigtige retning, at de mest vidtgående forslag, dvs. det her om obligatorisk scanning, er taget af bordet, og i det nye forslag lægges der op til at gøre den eksisterende undtagelse i EU-retten permanent, så frivillig scanning fortsat kan finde sted.
Det kan jeg godt leve med, for mange tjenesteudbydere har i mere end 10 år frivilligt scannet for overgrebsmateriale og afdækket millioner af delinger, uden at det har ført til misbrug eller masseovervågning.
Den frivillige ordning har kun været lovlig på grund af en midlertidig undtagelse, som udløber i april 2026, og uden et kompromis ville der derfor være en reel risiko for et tilbageskridt i indsatsen mod overgrebsmateriale online.
Borgerforslaget beder Folketinget om at sige nej til CSA-forordningen som helhed.
Jeg mener ikke, at vi kan sige nej til at gøre mere for at beskytte børn mod overgreb online.
Vores opgave er i stedet at sikre, at metoderne er målrettede, proportionale og forenelige med borgernes retssikkerhed.
Så vi deler bekymringen bag det her borgerforslag, men vi mener, at de væsentligste bekymringer, som borgerforslaget rejser, er blevet adresseret i det seneste kompromisforslag, og af de grunde kan Moderaterne ikke støtte beslutningsforslaget.
Tak for ordet.